Verkiesing in Zimbabwe binne ses maande | Maroela Media
Emmerson Mngangagwa, president van Zimbabwe
Zimbabwe sal in Julie 'n verkiesing hou, het pres. Emmerson Mngangagwa Woensdag in Davos, Switserland, gesê.
Mnangagwa is by 'n sessie van die Wêreld Ekonomiese Forum gevra wanneer die verkiesing sal plaasvind, aangesien die sperdatum in September is.
"Ek weet nie wie gesê het September nie. Ons wil die grondwetlikheid in Zimbabwe verdiep. Kragtens ons huidige Grondwet, moet ons elke vyf jaar onsself onderwerp aan 'n nuwe mandaat," het hy geantwoord.
Hy het gesê die vyfjaartermyn kom in Julie tot 'n einde, maar die Grondwet bied die vergunning dat die verkiesing tot ses maande voor die laaste dag in Julie kan plaasvind.
Mnangagwa het gesê hy sal waarskynlik teen die middel van Februarie 'n proklamasie onderteken vir die verkiesing. "Ek glo dus die verkiesing sal nie in Julie plaasvind nie, maar nog vroeër as Julie."
Mnangagwa het in November as staatshoof by pres. Robert Mugabe oorgeneem. Die 93-jarige Mugabe, wat 37 jaar lank aan bewind was, het onder druk van sy Zanu PF-party, die weermag en die publiek bedank.